CELEX: 52017PC0314
Language: fi
Date: 2017-06-02
Title: Ehdotus NEUVOSTON TÄYTÄNTÖÖNPANOPÄÄTÖS Kreikan makrotalouden sopeutusohjelman hyväksymisestä annetun neuvoston täytäntöönpanopäätöksen (EU) 2015/1411 muuttamisesta

EUROOPAN KOMISSIO
            Bryssel 2.6.2017
            COM(2017) 314 final
            2017/0129(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Kreikan makrotalouden sopeutusohjelman hyväksymisestä annetun neuvoston täytäntöönpanopäätöksen (EU) 2015/1411 muuttamisesta
            
               
         
         
            
               PERUSTELUT
            
            
               Helleenien tasavalta esitti 8. heinäkuuta 2015 Euroopan vakausmekanismin (EVM) hallintoneuvoston puheenjohtajalle pyynnön saada lainan muodossa annettavaa vakaustukea, joka olisi saatavilla kolme vuotta. Tämän jälkeen EVM:n hallintoneuvosto pyysi Euroopan komissiota, joka toimii yhteistyössä Euroopan keskuspankin kanssa ja yhdessä Kansainvälisen valuuttarahaston kanssa, sopimaan yhteisymmärryspöytäkirjasta, jossa määritetään vuodet 2015–2018 kattavaa rahoitustukea koskevat yksityiskohtaiset ehdot EVM-sopimuksen 13 artiklan 3 kohdan mukaisesti, ja Kreikan makrotalouden sopeutusohjelmasta. Ohjelma laadittiin asetuksen (EU) N:o 472/2013 7 artiklan 1 kohdan mukaista menettelyä noudattaen. Makrotalouden sopeutusohjelmasta, jäljempänä ’ohjelma’, päästiin 11. elokuuta 2015 yhteisymmärrykseen teknisellä tasolla Kreikan hallituksen kanssa.
            
            
               Neuvosto antoi komission ehdotuksesta täytäntöönpanopäätöksen (EU) 2015/1411 ohjelman hyväksymisestä.
            
            
               Komissio on tarkastellut päätöksen (EU) 2015/1411 1 artiklan 2 kohdan mukaisesti yhdessä Euroopan keskuspankin (EKP) ja, jos se on ollut tarpeen, Kansainvälisen valuuttarahaston (IMF) kanssa toista kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Olemassa olevaa makrotalouden sopeutusohjelmaa on tarkastelun seurauksena päivitetty siten, että siinä otetaan huomioon Kreikan viranomaisten vuoden 2017 ensimmäisen vuosineljänneksen loppuun mennessä toteuttamat toimenpiteet.
            
            
               Kyseisten instituutioiden ja Kreikan hallituksen välillä käytyjen keskustelujen jälkeen komissio on antanut asetuksen (EU) N:o 472/20137 artiklan 5 kohdan mukaista menettelyä noudattaen ja ohjelman perustana olevien ehtojen määritelmän mukaisesti ehdotuksen neuvoston täytäntöönpanopäätökseksi, jolla muutetaan neuvoston täytäntöönpanopäätöstä (EU) 2015/1411 asetukseen (EU) N:o 472/2013 perustuvan Kreikan makrotalouden sopeutusohjelman hyväksymisestä.
            
            
               2017/0129 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Kreikan makrotalouden sopeutusohjelman hyväksymisestä annetun neuvoston täytäntöönpanopäätöksen (EU) 2015/1411 muuttamisesta
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013
                  1
                ja erityisesti sen 7 artiklan 5 kohdan, 
            
            
               ottaa huomioon Euroopan komission ehdotuksen, 
            
            
               sekä katsoo seuraavaa: 
            
            
               (1)Euroopan vakausmekanismin, jäljempänä ’EVM’, hallintoneuvosto pyysi 16 päivänä heinäkuuta 2015 komissiota, joka toimii yhteistyössä Euroopan keskuspankin, jäljempänä ’EKP’, EVM:n, Kreikan viranomaisten ja, jos se on tarpeen, Kansainvälisen valuuttarahaston, jäljempänä ’IMF’, kanssa, sopimaan lainan muodossa toteutettavasta Kreikan makrotalouden sopeutusohjelmasta. Ohjelma laadittiin asetuksen (EU) N:o 472/20137 artiklan 1 kohdan mukaista menettelyä noudattaen. Makrotalouden sopeutusohjelmasta, jäljempänä ’ohjelma’, päästiin 11 päivänä elokuuta 2015 yhteisymmärrykseen teknisellä tasolla Kreikan hallituksen kanssa. Neuvosto hyväksyi ohjelman komission ehdotuksesta annetulla neuvoston täytäntöönpanopäätöksellä.
                  2
                
            
            
               (2)Sovitun perusteella Kreikka hyväksyi kattavan toimenpidepaketin, joka oli määrä toteuttaa EVM:n kolmivuotisen, vuoden 2015 kolmannelta neljännekseltä vuoden 2018 kolmanteen neljännekseen ulottuvan makrotalouden sopeutusohjelman puitteissa. 
            
            
               (3)Tällä kattavalla toimenpidepaketilla, joka vahvistettiin 19 päivänä elokuuta 2015 tehdyssä EVM:n erityisiä talouspoliittisia ehtoja koskevassa yhteisymmärryspöytäkirjassa, jäljempänä ’yhteisymmärryspöytäkirja’, pyritään palauttamaan rahoitusmarkkinoiden luottamus ja terve makrotalouden tasapaino ja mahdollistamaan talouden palaaminen kestävään kasvuun. Toimenpidepaketti muodostuu neljästä osasta, jotka ovat julkisen talouden kestävyyden palauttaminen, rahoitusmarkkinoiden vakauden turvaaminen, kilpailukyvyn ja kasvun edistäminen sekä valtion ja julkishallinnon nykyaikaistaminen.
            
            
               (4)Kun ohjelman ensimmäinen tarkastelu oli saatu toteutettua ja euroryhmä oli antanut lausuntonsa 25 päivänä toukokuuta 2016, komissio ja EKP olivat esittäneet myönteisen arvion ohjelman toteutuksesta ja EVM oli antanut hyväksyntänsä, Kreikka ja EVM:n puolesta toiminut komissio allekirjoittivat 16 päivänä kesäkuuta 2016 täydentävän yhteisymmärryspöytäkirjan. Täydentävässä yhteisymmärryspöytäkirjassa ajantasaistetaan yhteisymmärryspöytäkirjassa vahvistetut poliittiset ehdot, jotta ohjelman toteutuksessa saavutettu edistys voidaan ottaa huomioon.
            
            
               (5)Myös euroryhmä arvioi 25 päivänä toukokuuta 2016 Kreikan velan kestävyyttä. Se sopi velkatoimenpidepaketista, joka otetaan käyttöön vähitellen, jotta sovittu bruttorahoitustarvetta koskeva vertailuarvo voidaan saavuttaa. Se päätti, että ensimmäiset toimenpiteet toteutettaisiin lyhyellä aikavälillä eli ensimmäisen tarkastelun päättymisen jälkeen ohjelman päättymiseen mennessä. EVM:n ja Euroopan rahoitusvakausvälineen hallintoneuvostot hyväksyivät 23 päivänä tammikuuta 2017 säännöt Kreikkaan kohdistettavista lyhyen aikavälin velkahelpotustoimenpiteistä, joiden toteuttaminen on aloitettu. Lisäksi euroryhmä päätti 25 päivänä toukokuuta 2016, että kun ohjelma on saatettu onnistuneesti päätökseen vuoden 2018 puoliväliin mennessä, toteutetaan mahdollinen toinen toimenpidepaketti, jos se on tarpeen velan kestävyyttä koskevien sovittujen vertailuarvojen noudattamiseksi. 
            
         
         
            
               (6)Euroryhmä suhtautui 25 päivänä toukokuuta 2016 myönteisesti IMF:n johdon aikomukseen suosittaa rahaston johtokunnalle Kreikan rahoitusjärjestelyn hyväksymistä. Euroryhmä vahvisti kantansa 5 päivänä joulukuuta 2016 ja korosti myös tarvetta yhteisiin ehtoihin, joista sovitaan kaikkien instituutioiden ja Kreikan välillä
                  3
               . Lisäksi euroryhmä kehotti 5 päivänä joulukuuta 2016 instituutioita ja Kreikkaa jatkamaan nopeasti neuvotteluja, jotta päästäisiin mahdollisimman pian tällaisiin yhteisiin ehtoiin perustuvaan virkamiestason sopimukseen ja se antoi euroryhmän työryhmälle tehtäväksi kyseisen virkamiestason sopimuksen arvioinnin. Näihin ehtoihin sisältyy ennalta säädetyn finanssipoliittisen toimenpidepaketin hyväksyminen, joka auttaa varmistamaan julkisen talouden 3,5 prosentin perusylijäämään suhteessa BKT:hen keskipitkällä aikavälillä.  
            
            
               (7)Kreikan talous on osoittanut huomattavaa kykyä selviytyä tavanomaista suuremman epävarmuuden leimaamasta toimintaympäristöstä ja pääomanliikkeiden rajoituksista, sillä BKT supistui vuonna 2015 vain 0,2 prosenttia. Vuonna 2016 Kreikan talous polki paikallaan, koska yksityisen kulutuksen alkava kasvu kuittautui julkisen kulutuksen ja nettoviennin supistumisella. Komission kevään 2017 talousennusteen mukaan Kreikan talouden odotetaan kasvavan 2,1 prosenttia vuonna 2017 ja 2,5 prosenttia vuonna 2018, koska talouden koheneva ilmapiiri tukee investointeja ja kulutusta.
            
            
               (8)Kyseisen ennusteen mukaan velkasuhde olisi 179,0 prosenttia vuonna 2016, 178,8 prosenttia vuonna 2017, 174,6 prosenttia vuonna 2018 ja 165,2 prosenttia vuonna 2019. Velkasuhteen odotetaan näin ollen siirtyvän lasku-uralle vuodesta 2017 alkaen. Kreikan perusylijäämä oli 0,5 prosenttia suhteessa BKT:hen vuonna 2015 ja 4,2 prosenttia suhteessa BKT:hen vuonna 2016, mikä ylittää ohjelmassa asetetut tavoitteet (–0,25 % vuonna 2015 ja 0,5 % vuonna 2016). Kreikan viranomaiset noudattavat julkisen talouden sopeutusuraa, joka perustuu siihen, että perusylijäämä on 1,75 prosenttia suhteessa BKT:hen vuonna 2017 ja 3,5 prosenttia suhteessa BKT:hen vuonna 2018 ja keskipitkällä aikavälillä. Julkisen talouden tavoitteiden kehitysura vastaa Kreikan talouden odotettua kasvuvauhtia maan elpyessä sen toistaiseksi syvimmästä taantumasta.
            
            
               (9)Komission yksiköiden päivitettyjen ennusteiden ja komission yhdessä EKP:n, ja soveltuvin osin myös IMF:n, kanssa toteuttaman toisen tarkastelun tulosten perusteella nykyistä ohjelmaa pitäisi päivittää, jotta voidaan ottaa huomioon Kreikan viranomaisten vuoden 2017 ensimmäisen neljänneksen loppuun mennessä toteuttamat uudistukset. Näin ollen päivitettyjen ehtojen olisi katettava eri politiikkatoimet, joita tarvitaan ohjelman menestykselliseen toteuttamiseen tulevaisuudessa, kun tavoitteena on Kreikan talouden paluu kestävään kasvuun. Sen vuoksi on aiheellista muuttaa neuvoston täytäntöönpanopäätöstä (EU) 2015/1411.
            
            
               (10)Kreikalle sen ohjelmaan kuuluvien toimenpiteiden toteuttamiseksi annettavan rahoitustuen olisi tuen muodosta riippumatta oltava sopusoinnussa unionin oikeudellisten vaatimusten ja politiikkojen ja erityisesti unionin talouden ohjausjärjestelmän ja perusoikeuskirjan kanssa. Siltä osin kuin makrotalouden sopeutusohjelmassa suunnitellut toimenpiteet rajoittavat perusoikeuskirjassa vahvistettujen oikeuksien ja vapauksien käyttöä, kyseiset rajoitukset ovat sen 52 artiklan 1 kohdan mukaisia. Kaikki rahoituslaitoksia tukevat toimet olisi toteutettava unionin kilpailusääntöjä noudattaen. Komission olisi varmistettava, että pyydetyn EVM-rahoitustuen yhteydessä tehtävässä yhteisymmärryspöytäkirjassa esitetyt toimenpiteet ovat täysin sopusoinnussa tämän päätöksen kanssa,
            
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan neuvoston täytäntöönpanopäätöksen (EU) 2015/1411 2 artikla seuraavasti:
            
            
               ”1.Kreikan on vakautettava julkista taloutta korkealaatuisin ja pysyvin toimenpitein pitäen samalla vaikutukset vähäosaisiin mahdollisimman pieninä. Kreikan viranomaiset sitoutuvat julkisen talouden kestävyyden varmistamiseen ja mittavien ja kestävien ylijäämien saavuttamiseen keskipitkällä aikavälillä, mikä johtaa velan pienenemiseen tasaisesti suhteessa BKT:hen. Kreikan on siis noudatettava julkisen talouden sopeutusuraa, joka perustuu siihen, että perusylijäämä on 1,75 prosenttia suhteessa BKT:hen vuonna 2017 ja 3,5 prosenttia suhteessa BKT:hen vuonna 2018 ja keskipitkällä aikavälillä. Viranomaiset sitoutuvat toteuttamaan lisää rakenteellisia toimenpiteitä, joiden vaikutus on 0,3 prosenttia suhteessa BKT:hen vuoteen 2018 mennessä, jotta voidaan varmistaa tavoitteena oleva perusylijäämän kehitys. Toimenpiteisiin, joilla nämä perusylijäämätavoitteet saavutetaan ja joista on sovittu ohjelman toisen tarkastelun yhteydessä, on sisällyttävä seuraavat: sosiaalietuuksien järkeistäminen ja verotukien poistaminen Maailmanpankin toteuttaman sosiaalihuoltoa koskevan tarkastelun suositusten perusteella; terveydenhuoltomenojen rationalisointi laajentamalla suljetun budjettikehyksen soveltamisalaa ja alentamalla terveydenhuollon menokattoa; matkailijoiden lyhytaikaisista majoituspalveluista kannettavan veron käyttöönotto; ja tiettyjen tuloskannustimien ja etuuksien rationalisointi julkisella sektorilla.
            
            
               2.Jotta voidaan tukea talousarvion tasapainottamista kohti kasvua edistäviä ja oikeudenmukaiseen tulonjakoon perustuvia politiikkoja ja varmistaa samalla, että julkisen talouden keskipitkän aikavälin tavoitteet saavutetaan, viranomaisten on säädettävä seuraavista toimista: 
            
            
               i.laaditaan vuosiksi 2018–2021 keskipitkän aikavälin julkisen talouden strategia, joka vastaa sovittuja keskipitkän aikavälin tavoitteita, jotka olisi saavutettava ilman kasvulle haitallisia toimenpiteitä;
            
            
               ii.toteutetaan eläkeuudistus, joka tuottaa keskipitkällä aikavälillä 1 prosentin nettosäästöt suhteessa BKT:hen, ja henkilötuloverotuksen uudistus, joka tuottaa vuonna 2020 ja keskipitkällä aikavälillä 1 prosentin nettosäästöt suhteessa BKT:hen;  
            
            
               iii.laaditaan kasvua edistävä veropaketti, joka vastaa nettomääräisesti henkilötuloverotuksen uudistuksen tuottoja ja joka käsittää seuraavat toimenpiteet: i) henkilötuloverokantojen ja solidaarisuuslisän alennus, jonka keskipitkän aikavälin vaikutus julkiseen talouteen on 0,8 prosenttia suhteessa BKT:hen; ii) yhtiöverokantojen alennus, jonka keskipitkän aikavälin vaikutus julkiseen talouteen on 0,1 prosenttia suhteessa BKT:hen, ja iii) kiinteistöveron (ENFIA) alennus, jonka vaikutus on 0,1 prosenttia suhteessa BKT:hen; 
            
            
               iv.päätetään kohdennetusta menopaketista, joka vastaa nettomääräisesti eläkeuudistuksen tuottoja ja joka muodostuu seuraavista toimenpiteistä: i) kohdennettuja sosiaalietuuksia (asumistuki, perhe-etuudet, kouluateriat, varhaiskasvatus ja päivähoito / esiasteen opetus, tarveharkintainen terveydenhuollon omavastuuosuuksien pienentäminen) koskevien menojen lisääminen, jonka vaikutus on 0,7 prosenttia suhteessa BKThen, ii) investointi korkealaatuisiin julkisiin infrastruktuureihin, jonka vaikutus on 0,15 prosenttia suhteessa BKT:hen, ja iii) aktiivinen työvoimapolitiikka, jonka vaikutus on 0,15 prosenttia suhteessa BKT:hen; 
            
            
               v.toteutetaan henkilötuloverotusta koskevat toimenpiteet vuonna 2019, jos etupainotteinen toteutus on ohjelman lopputarkasteluun sisältyvän ennakoivan arvioinnin perusteella tarpeen, jotta sovittu perusylijäämätavoite eli 3,5 prosenttia suhteessa BKT:hen vuonna 2019 saavutetaan ilman kasvulle haitallisia toimenpiteitä; 
            
            
               vi.otetaan vuodesta 2019 alkaen käyttöön ohjelman lopputarkastelun tuloksesta ja sopimuksesta riippuva ja läpinäkyvässä prosessissa vahvistettava elvytyspaketti, joka vastaa suuruudeltaan instituutioiden tavoitteiden ennustettua ylitystä suhteessa sovittuihin keskipitkän aikavälin tavoitteisiin, jotta niiden saavuttaminen varmistetaan.
            
            
               3.Viranomaisten on viimeisteltävä kehys, jota riippumattoman julkisten tulojen viraston täysimääräinen käyttöönotto ja tuloksellinen toiminta edellyttää. Viranomaisten on toteutettava edelleen toimenpiteitä verolainsäädännön noudattamisen parantamiseksi, mukaan lukien lainsäädäntö sähköisten maksujen käytön edistämiseksi ja helpottamiseksi. Toimenpiteillä veronkierron torjunnan vahvistamiseksi on tähdättävä muun muassa oikeus- ja veroviranomaisten yhteistyömallin parantamiseen.  
            
            
               4.Viranomaisten on toteutettava toimenpiteitä, joilla lujitetaan edelleen budjettiprosessia ja julkista varainhoitoa. Niiden on varmistettava, että kansallinen lainsäädäntö on täysin linjassa talous- ja rahaliiton vakaudesta, yhteensovittamisesta sekä ohjauksesta ja hallinnasta tehdyn sopimuksen (vakaussopimus) kanssa. Viranomaisten on myös esitettävä keskipitkän aikavälin toimintasuunnitelma, jolla varmistetaan, että maksut suoritetaan kaupallisissa toimissa tapahtuvien maksuviivästysten torjumisesta 16 päivänä helmikuuta 2011 annettua Euroopan parlamentin ja neuvoston direktiiviä 2011/7/EU
                  4
                noudattaen. Niiden on parannettava julkisia hankintoja koskevaa kehystä, muun muassa edistämällä keskitettyjä hankintoja.
            
            
               5.Viranomaisten on pantava kokonaisuudessaan täytäntöön vuoden 2016 kattavaa eläkeuudistusta koskevat uudet säännökset. Jotta julkisia terveydenhuoltomenoja voidaan rationalisoida, viranomaisten on toteutettava rakenteellisia toimenpiteitä tehokkuuden parantamiseksi, mukaan lukien suljettu talousarvio (menokatto) aiemmin menokaton ulkopuolelle jääneiden erien sisällyttämiseksi siihen. Niiden on julkaistava päivitetty hintatiedote lääkkeiden hintojen alentamiseksi, päivitettävä ja julkaistava säännöllisesti positiiviset ja negatiiviset luettelot ja toteutettava uusia toimenpiteitä, joilla parannetaan geneeristen lääkkeiden markkinoille pääsyä.
            
         
         
            
               6.Viranomaisten on varmistettava uuden vähimmäistulojärjestelmän sujuva käyttöönotto ja toteutus. Niiden on uudistettava merkittävästi sosiaalihuoltojärjestelmää Maailmanpankin toteuttaman sosiaalihuoltoa koskevan tarkistuksen suositusten perusteella. Uudistuksen tarkoituksena on yksinkertaistaa järjestelmää ja kohdentaa toimet vastaamaan paremmin heikoimmassa asemassa olevien tarpeita, mukaan lukien varojen suuntaaminen uuden solidaarisuustulojärjestelmän käyttöönoton rahoittamiseen koko maassa. 
            
            
               7.Jotta voidaan turvata rahoitusvakaus, viranomaisten on julkaistava pääomaliikkeiden rajoitusten lieventämiseen tähtäävä etenemissuunnitelma, jossa vältetään kohtuuttomia viivästyksiä vaarantamatta rahoitusvakautta. Niiden on arvioitava ja puututtava lain 4354/2015 täytäntöönpanon tarkastelua koskevassa kertomuksessa yksilöityihin järjestämättömien lainojen jälkimarkkinoiden esteisiin, jotta järjestämättömien lainojen hallinnoijien toimilupaprosessia voidaan yksinkertaistaa. Viranomaisten on otettava käyttöön tuomioistuimen ulkopuolinen hoitojärjestely järjestämättömille lainoille ja varmistettava sen sujuva täytäntöönpano. Sekä suurten että pienempien velallisten, joilla on velkaa yli vähimmäiskynnysarvon, on voitava osallistua järjestelyyn, ja kaikkien velkojen, niin yksityisen kuin julkisenkin, lukuun ottamatta sosiaaliturvamaksuja ja lähdeveroja, on kuuluttava velan uudelleenjärjestelymekanismin piiriin. Viranomaisten on myös nykyaikaistettava yritysten maksukyvyttömyyslainsäädäntöä ja varmistettava sen tuloksellinen täytäntöönpano keskittymällä erityisesti maksukyvyttömyysmenettelyn selvittäjien rooliin. Niiden on tarkistettava siviiliprosessilakia, jotta se saadaan unionin parhaiden käytäntöjen mukaiseksi.
            
            
               8.Jotta voidaan edistää kasvua, kilpailukykyä ja investointeja, viranomaisten on jatkettava monien sellaisten uudistusten suunnittelua ja toteuttamista tuotemarkkinoilla, joilla pyritään unionin parhaiden käytäntöjen saavuttamiseen. Näitä ovat muun muassa: OECD:n kilpailuvaikutusten arvioinnin ohjeiston suositusten toteuttamisen jatkaminen kilpailun esteiden poistamiseksi lukuisilla eri aloilla; uudistukset investointien lisensoinnin vapauttamiseksi ja yritysten hallinnollisen rasituksen vähentämiseksi; uudet toimet säänneltyjen ammattien vapauttamiseksi; uudistukset kaavoituslainsäädännön nykyaikaistamiseksi, mukaan lukien maankäytön suunnittelu ja kiinteistörekisteri; ja toimenpiteet, joilla pyritään parantamaan vesihuolto- ja liikennealan toimivuutta.   
            
            
               9.Työmarkkinoiden osalta Kreikan on annettava lainsäädäntöä sen selventämiseksi, että vuoden 2011 työehtosopimusneuvottelujen uudistuksia jatketaan ohjelman loppuun asti. Viranomaisten on korvattava joukkoirtisanomisten nykyinen hallinnollinen kehys enintään kolmen kuukauden ilmoitusmenettelyllä, johon ei liity etukäteishyväksyntää, ja muutettava työtaistelutoimenpiteitä koskevaa lainsäädäntöä. Niiden on myös toteutettava lisää toimia, joilla torjutaan pimeää työntekoa ja vahvistetaan ammatillista koulutusta, ja toteutettava kolmivuotinen koulutuksen toimintasuunnitelma.
            
            
               10.Viranomaisten on jatkettava laajoja uudistuksia energiamarkkinoilla, jotta ne olisivat sopusoinnussa unionin lainsäädännön ja politiikkojen kanssa, jotta ne saataisiin nykyaikaisemmiksi ja kilpailukykyisemmiksi, jotta vähennettäisiin monopoliasemaan perustuvia vuokria ja tehottomuutta ja edistettäisiin innovointia sekä uusiutuvan energian ja kaasun laajempaa käyttöä ja jotta varmistettaisiin, että kuluttajat saavat osansa kaikista näistä muutoksista koituvasta hyödystä. Jotta vakiintuneen operaattorin markkinaosuus sähkömarkkinoilla saatettaisiin sovittujen tavoitteiden mukaiseksi, viranomaisten on jatkettava sähkön huutokauppojen toteuttamista ja ehdotettava pakollisia rakenteellisia toimenpiteitä, joilla luovutetaan osa vakiintuneen operaattorin sähköntuotantokapasiteetista asiaa koskevien Euroopan komission päätösten
                  5
                mukaisesti. Viranomaisten on myös edelleen jatkettava prosessia, joka tähtää siirtoverkonhaltijan omistuksen täydelliseen eriyttämiseen vakiintuneesta operaattorista, jatkettava uusiutuvan energian käytön kannustimien uudistuksen toteutusta ja varmistettava muiden markkinauudistusten nopea täytäntöönpano. Kaasumarkkinoilla meneillään olevien uudistusten täytäntöönpanon jatkaminen johtaa muun muassa siihen, että kaikilla kuluttajilla on suunnitellun aikataulun mukaisesti vapaa oikeus vaihtaa toimittajaa vuoteen 2018 mennessä. Viranomaisten on toteutettava lisää toimia, joilla poistetaan tosiasiallisen kilpailun esteitä kaasun tukku- ja vähittäismarkkinoilta ja joilla edistetään verkkojen yhteenliittämistä sekä energialähteiden monipuolistamista. 
            
            
               11.Viranomaisten on jatkettava kunnianhimoisen yksityistämisohjelman ja investointeja tukevan politiikan toteuttamista. Viranomaiset sitoutuvat helpottamaan yksityistämisprosessia ja saattamaan päätökseen kaikki hallituksen toimet, joita julkisten ostotarjousten onnistunut toteuttaminen edellyttää. Tältä osin viranomaisten on toteutettava kaikki tarvittavat toimet, joista Kreikan yksityistämisrahasto (HRADF), instituutiot ja hallitus sopivat neljännesvuosittain. HRADF:n hallitus on hyväksynyt luettelon vireillä olevista hallituksen toimista. Kreikan omaisuudenhoitoyhtiö (HCAP), jonka  haltuun annetaan valtion arvo-omaisuutta, on perustettu, ja viranomaisten on varmistettava, että HCAP:n johtamisessa ja sisäisissä säännöissä noudatetaan kansainvälisiä normeja ja parhaita käytäntöjä, kuten OECD:n ohjeita valtionyhtiöiden hallinnointi- ja valvontajärjestelmistä. HCAP:n yleisenä tavoitteena on hoitaa Kreikan arvo-omaisuutta sekä suojella omaisuuden arvoa, luoda sille arvoa ja viime kädessä maksimoida yksityistämällä ja muilla tavoin rahaksi muutettavan omaisuuden arvo.
            
            
               12.Ohjelman ensisijaisena tavoitteena on jatkossakin nykyaikainen valtio ja julkishallinto. Viranomaisten on kiinnitettävä erityistä huomiota ohjelman mukaisesti jo toteutettuihin toimenpiteisiin, joilla lisätään julkisen sektorin tehokkuutta tärkeimpien julkisten hyödykkeiden ja palvelujen tarjoamisessa kiinnittäen erityistä huomiota johtajien rekrytointiin, poliittiseen riippumattomuuteen, tulosten arviointiin ja liikkuvuuteen. On toteutettava toimenpiteitä, joilla lisätään oikeusjärjestelmän toimivuutta, myös sallimalla sähkön huutokauppojen toteuttaminen, ja parannetaan korruption torjuntaa. Keskeisten instituutioiden, kuten verohallinnon ja tilastolaitoksen (Elstat) institutionaalista ja toiminnallista riippumattomuutta on lujitettava jatkamalla hyväksyttyjen uudistusten täytäntöönpanoa.”
            
            
            
               2 artikla
            
            
               Tämä päätös on osoitettu Helleenien tasavallalle. 
            
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 140, 27.5.2013, s. 1.
               
               
                  
                     (2)
                  
                        Council Implementing Decision (EU) 2015/1411 of 19 August 2015 approving the macroeconomic adjustment programme of Greece (EUVL L 219, 20.8.2015, s. 12).
               
               
                  
                     (3)
                  
                        
                  http://www.consilium.europa.eu/en/press/press-releases/2016/12/05-eurogroup-statement-greece/
               
               
                  
                     (4)
                  
                        EUVL L 48, 23.2.2011, s. 1.
               
               
                  
                     (5)
                  
                        Päätökset K(2008) 824 lopullinen ja K(2009) 6244 lopullinen, jotka säilytettiin unionin yleisen tuomioistuimen 15 päivänä joulukuuta 2016 asioissa T-169/08 RENV ja T-421/09 RENV antamilla tuomioilla.